Karen Hækkerup (S), 2008-05-13:
Der er ikke nogen tvivl om, at Hizb-ut-Tahrir er en rigtig afskyelig forening, som virker ved et menneskesyn, som Socialdemokraterne på ingen måde har noget som helst positivt at sige om.
Når man ser Hizb-ut-Tahrir gå i demonstration, synes jeg, at det virker meget voldsomt, og når man hører deres slagord og ser medlemer fra Hizb-ut-Tahrir gå ind til møder - eksempelvis i Nørrebrohallen, hvor de har holdt møder - hvor de går ind ad forskellige indgange, kvinderne ind ad den ene indgang, mændene ind ad den anden, så fyldes jeg også der med afsky.
Det gør jeg også, når de går i demonstration, hvor mændene går forrest og kvinderne går bagest.
Jeg synes, det er noget mærkeligt noget; jeg synes ikke, det hører nogen steder hjemme.
Jeg har intet pænt at sige om den måde at drive forening eller politik på.
Jeg er meget tilfreds med, at justitsministeren har svaret, at Rigsadvokatens undersøgelse af, hvorvidt Hizb-ut-Tahrir kan forbydes ved lov, også vil indbefatte en undersøgelse af de oplysninger, der kom frem, efter at en afhopper fra Hizb-ut-Tahrir gennem Jyllands-Posten meddelte, at medlemmer betaler en tiende af deres nettoløn til Hizb-ut-Tahrir.
Den tiende går muligvis til Mellemøsten, og der synes jeg at det er meget vigtigt at finde ud af, om man kan bevise, at den tiende på nogen som helst måde bliver brugt til andet end fredelige formål, for så har vi der halmstrået, vi kan klynge os til, og så har vi den forklaring, vi kan bruge, når vi både skal sikre retssikkerheden og samtidig også meget gerne vil forbyde foreningen.
For det er der ingen tvivl om at Socialdemokraterne sådan set gerne vil, hvis der er mulighed for det, samtidig med at vi lever op til kravet om retssikkerhed.
Der er ingen tvivl om, at når vi i Danmark skal snakke Hizb-ut-Tahrir, bliver vi nødt til hele tiden at sige til os selv og hinanden, at vi skal bekæmpe det parallelsamfund, som findes også i Danmark.
Vi skal bekæmpe det menneskesyn, som der er nogle mennesker, som bor i vores samfund, der dyrker, hvor de gerne vil fastholde en tro på, at muslimer overhovedet ikke kan integreres, at man ikke skal have ligestilling, at man skal bekæmpe demokratiet, og at man ikke skal have et kvindesyn, som på nogen måde er foreneligt med det, som vi lever efter og tror på i Danmark, hvor ligestilling er kernestenen.
Når der er muslimer, som stadig væk mener, at vi skal have kalifatstaten indført, så skal det bekæmpes med alle demokratisk mulige midler.
Det er meget vigtigt, at vi sender det signal, at vi ikke synes, at den måde at drive politik på er acceptabel, men det er også vigtigt, at vi holder os for øje, hvor få de er.
Vi skal altid holde med de moderate, vi skal altid holde med dem, som er velintegrerede, og holde med dem, som passer deres arbejde, som står op om morgenen, og som bidrager positivt til udviklingen i det danske samfund.
Nogle gange, når vi kommer til at diskutere de her få tåber, der bl.a. findes i Hizb-ut-Tahrir, glemmer vi også at minde hinanden om, hvor mange af de muslimer, der bor i vores samfund, som rent faktisk bidrager til samfundet, yder en indsats, er moderate og velintegrerede, og som vi er glade for at have i vores midte.
Der er ingen tvivl om, at vi har kæmpe problemer med integrationen.
Vi har problemer med børn, som ikke må tage med på lejrskoler, med børn, som ikke må gå i svømmehallen, med børn, der ikke må deltage i fødselsdage, med børn, som får at vide, at de ikke må være med i festligt lag, og med voksne, som ikke må deltage i demokratiske valg, fordi man mener, det støder Hizb-ut-Tahrirs tankegods.
Alt det skal vi bekæmpe, og vi skal søge at få integrationen til at virke meget bedre, men vi skal holde fast i vores kerne, og vores kerne er retssikkerheden.
Derfor kan vi ikke gå ind for Dansk Folkepartis forslag, for vi afventer Rigsadvokatens undersøgelse.
Men er der et halmstrå at gribe, så man kan forbyde Hizb-ut-Tahrir, er vi med på den, men vi går altså ikke ud og laver sådan en panikløsning i ellevte time, når vi ved, at vi venter på en undersøgelse.